په کال ۲۰۱۸م کې زيات ژورنالسټان په افغانستان او شام کې وژل شوي
د بې پولې خبريالانو نړيوالې ادارې د شمېرو ترمخه په روان کال ۲۰۱۸ کې په ګرده نړۍ کې ۶۳ ژورنالسټان وژل شوي دي، افغانستان او شام د ژورنالسټانو دپاره تر ټولو خونړي هېوادونه وو.
د رپورټر ود اؤټ بارډر د رپوټ ترمخه د کال ۲۰۱۷م په پرتله روان کال په ژورنالسټانو د تشدد پېښې ۱۷ سلنه (فيصده) سېوا شوي دي. د بې پولې خبریالانو د شمېرې ترمخه روان کال په افغانستان کې ۱۵ او شام کې ۱۱ ژورنالسټان وژل شوي دي. په افغانستان کې زيات ژورنالسټان په بمونو او هدفي وژنو کې په نخښه شوي دي، د اپرېل په میاشت کې نهه ژورنالسټان په دوه بمي چاؤدنوکې وژل شوي وو. داعش ترهګرې ډلې د ژورنالسټانو د وژنې زمه واري منلې وه. د ادارې ترمخه په افغانستان کې داعش او طالبان ژونالسټانو ته تر ټولو غټ ګواښ دی. په رپوټ کې ويل شوي سږ کال تر ټولو زيات خبرونه د سعودي ژورنالسټ جمال خاشقجي د وژنې خپاره شوي دي، او سږ کال چې کوم ژونالسټان وژل شوي په هغو کې نزدې په نيمو د وژلو نه وړاندې سخت تشدد شوی دی. ويل شوي په افغانستان او شام پسې په درېم نمبر مېکسيکو ده چرته چې اووه ژورنالسټان او دوه سيټيزن ژورنالسټان وژل شوي دي. په کال ۲۰۱۸م کې په ګرده نړۍ کې ۳۴۸ ژورنالسټان بندي کړی شوی او د تېر کال په پرتله دا شمېره ۲۲ سلنه سېوا شوې ده. په بندي ژورنالسټانو کې د نيمې نه سېوا په چين، ايران، سعودي عرب، مصر او ترکي کې بندي دي او په چين کې دا شمېره تر ټولو سېوا ده ۶۰ ژورنالسټان پکې بندي دي. پاکستان هم د ژورنالسټانو دپاره په خطرناکو هېوادونو کې شمارل کيږي او د بې پولې خبريالانو په فهرست کې يې په ۱۳۹ نمبر دی. پاکستان کې سږ کال درې ژورنالسټان وژل شوي دي، خو وروسره ژورنالسټان د حکومتي ادارو او نورو ډلو د زور زياتي ښکار پاتې شوي دي.